Husker du Hanne-drabet? Pårørende fortæller om sagen i ny TV-dokumentar | dbrs.dk
Husker du Hanne-drabet? Pårørende fortæller om sagen i ny TV-dokumentar
Hanne Pedersen levede et stille liv på ejendommen i Nr-. Vium, hvor hun dyrkede sin passion for mohair-geder. Billedet er taget af Jørn Deleuran, da Dagbladet besøgte hende i 2001.
Tredje afsnit i DR-serien "Når mænd slår kvinder ihjel", fortæller om drabet på Hanne Pedersen i Nr. Vium, som blev kvalt nytårsaften 2015, inden gerningsmanden satte ild til hendes hus.
09 jul. 2019 kl. 21:18
NR VIUM: Drabet på den 54-årige Hanne Pedersen og den efterfølgende nedbrænding af hendes hus i Nr. Vium, rystede hele egnen, da det skete nytårsaften 2015. Nu fortæller en TV-dokumentar på DR1 torsdag aften om sagen. Det sker i serien "Når mænd slår kvinder ihjel", der ser på opklarede drab på kvinder og fortæller om de motiver, der ligger bag. Tidligere drabschef og forhenværende chef for Rigspolitiets Rejsehold, Bent Isager-Nielsen, er sammen med psykologerne Florence McLean og Charlotte Kappel dykket ned i sagsakterne for at se på, hvad der får en mand til at slå en kvinde ihjel.
- Vi har set på forskellige sager med forskellige motiver, og her er der tale om et rovmotiv. Der er flere aspekter i sagen. Den ene er, at vi gerne vil have vores eksperter til at analysere, hvad der sker, når folk slår ihjel flere gange, og så er der også et aspekt om netdating, hvor man kan skjule sin fortid, fortæller Birgitte Koefoed, partner i produktionsselskabet STV, som har produceret serien til DR.
I dokumentaren, som Dagbladet har set på forhånd, fortæller flere pårørende om sagen. Blandt andet fortæller Anders, der er tidligere ven med den drabsdømte Christian Andersen, hvordan de to fejrede nytårsaften få timer efter at, Christian Andersen havde slået Hanne Pedersen ihjel. Eva, der er kusine til Christian Andersen, fortæller om, hvordan hans barndom bød på tæsk fra forældrenes side, og så er der Lis Birgitte, der var veninde med Hanne Pedersen gennem 19 år. I dokumentaren er hun tilbage ved brandtomten og på besøg på kirkegården for at lægge en blomst ved gravstedet.
Hanne Pedersen boede på en landejendom på Karlsmosevej i Nr. Vium, hvor hun dyrkede sin store passion for mohair-geder. Hun var kendt som et fredsommeligt menneske, der levede en stille tilværelse. På netdating havde hun mødt Christian Andersen. Tilbage i 1996 havde han slået en kvinde ihjel, men havde udstået sin straf. Nytårsaften 2015 var han taget ud til Hanne Pedersen på ejendommen. Her kvalte han hende, overførte 3000 kroner fra hendes konto, og efterfølgende antændte han en brand, som raserede stuehuset. Dagen efter blev hendes lig fundet i ruinerne.
Christian Andersen blev ved byretten i Herning idømt livsvarig fængsel. En dom, som landsretten senere stadfæstede.
Dokumentaren vises på DR1 torsdag klokken 20.30 og kan også streames fra dr.dk
Dagen efter branden blev Hanne Pedersens lig fundet i ruinerne af ejendommen. Arkivfoto: Jørgen Kirk